GRADSKO VIJEĆE

GRADA NOVIGRADA - CITTANOVA

**TEMA: Prijedlog Odluke o uvođenju Riznice Grada Novigrada-Cittanova**

KLASA: 400-09/25-01/01

URBROJ: 2163-5-01-25-01

Novigrad-Cittanova, 31. ožujka 2025.

Gradonačelnik

Anteo Milos

**OBRAZLOŽENJE:**

**PRAVNI TEMELJ:**

-Zakon o proračunu (NN 144/21), članka 50.

-Zakon o sustavu unutarnjih kontrola u javnom sektoru (NN 78/15, 102/19)

-Zakon o fiskalnoj odgovornosti (NN 111/18 i 83/23)

-Statut Grada Novigrada – Cittanova („Službene Novine„ br: 5/09, 3/13, 2/14, 2/17, 1/18, 2/18-pročišćeni tekst, 2/20, 1/21, 6/21, 7/21-pročišćeni tekst, 3/22), članak 101., točka 2

**OSNOVNA PITANJA KOJA SE UREĐUJU AKTOM**

Temelj za donošenje Odluke sadržan je u odredbi članka 50. Zakona o proračunu (NN 144/20.) gdje je definirano da jedinice lokalne i područne (regionalne) samouprave imaju jedinstveni račun proračuna koji se otvara i vodi u kreditnoj instituciji, a na kojem se ostvaruju svi priljevi i izvršavaju svi odljevi proračuna i proračunskih korisnika.

Riznica predstavlja cjelovit sustav u kojem se u skladu sa Zakonom obavljaju poslovi koji se odnose na pripremu, izvršenje i konsolidaciju Proračuna i financijskih planova proračunskih korisnika, proračunsko računovodstvo i računovodstvo proračunskih korisnika te upravljanje platnim prometom Proračuna.

Uvođenjem Riznice, Grad Novigrad – Cittanova mora definirati procedure za izvršavanje proračunskih procesa, definirati odgovornosti svakog pojedinog sudionika procesa te povezati informatički i računovodstveno upravno tijelo i proračunske korisnike koji se financiraju iz Gradskog proračuna.

Proračunski korisnici Grada Novigrada – Cittanova jesu:

* Dječji vrtić Tičić
* Dječji vrtić Girasole
* Muzej Lapidarij
* Gradska knjižnica Novigrad
* Centar za manifestacije i kulturu

Uvođenjem sustava riznice ne znači da proračunski korisnici gube svoju autonomiju korištenja sredstava, već se sustav upravljanja financijama konsolidira. Proračunski korisnik i dalje odlučuje o prikupljanju i trošenju svoji sredstava ostvarenih po posebnim propisima, i od poslova koji ne financiraju iz gradskog proračuna (vlastiti prihodi), samo se plaćanje vrši sa jedinstvenog računa.

Početak rada potpune Riznice, planiran je s danom 01. siječnja 2026. godine.

**UTJECAJ NA PRORAČUN**

Sredstva potrebna za realizaciju predmetne Odluke osigurat će se u Proračunu Grada Novigrada – Cittanova

**PRIJEDLOG**

Na temelju članka 50. Zakona o proračunu („Narodne novine“, broj 144/21) i članka 101. točke 2. Statuta Grada Novigrada – Cittanova ("Službene novine(„Službene Novine„ br: 5/09, 3/13, 2/14, 2/17, 1/18, 2/18-pročišćeni tekst, 2/20, 1/21, 6/21, 7/21-pročišćeni tekst, 3/22), Gradsko vijeće Grada Novigrada – Cittanova na sjednici održanoj \_\_\_\_\_\_\_\_2025., donosi

**ODLUKU**

**o uvođenju Riznice Grada Novigrada - Cittanova i Objedinjene glavne knjige proračuna**

**Članak 1.**

Ovom se Odlukom uvodi sustav rizničnog poslovanja na razini proračuna i proračunskih korisnika Grada Novigrada - Cittanova(u daljnjem tekstu: proračunski korisnici) i Objedinjene glavne knjige proračuna, koji se temelji na jedinstvenom računovodstveno-informatičkom sustavu, s ciljem stvaranja pretpostavki za učinkovito upravljanje ukupnim proračunskim sredstvima i obavljanja poslovanja preko jedinstvenog računa Riznice Grada Novigrada - Cittanova(u daljnjem tekstu: Riznica).

**Članak 2.**

Riznica je cjelovit sustav u kojem se u skladu sa Zakonom o proračunu, ovom Odlukom i drugim propisima, obavljaju poslovi koji se odnose na pripremu, izvršenje i konsolidaciju Proračuna Grada Novigrada - Cittanovai financijskih planova proračunskih korisnika, proračunsko računovodstvo i računovodstvo proračunskih korisnika te upravljanje platnim prometom Proračuna.

**Članak 3.**

Poslovanje u Riznici obavljat će se na način da se svi prihodi proračuna i proračunskih korisnika uplaćuju u jedinstveni račun Riznice i sva plaćanja izvršavaju se s tog računa, a računi proračunskih korisnika se zatvaraju.

U proračunu Grada iskazivat će se i evidentirati vlastiti i namjenski prihodi proračunskih korisnika i rashodi proračunskih korisnika koji se financiraju iz tih prihoda.

Svi proračunski korisnici biti će integrirani u jedinstveni računovodstveno-informatički sustav Riznice.

Proračunski korisnici formirati će i slati zahtjeve na plaćanje s troškovima koji se financiraju iz svih izvora financiranja.

**Članak 4.**

Uspostava sustava Riznice Grada Novigrada - Cittanovaprovodit će se u fazama, u skladu s interno definiranom dinamikom i Odlukom čelnika.

**Članak 5.**

Cjelovitost sustava gradske Riznice postiže se korištenjem jedinstvene aplikacije i središnje baze podataka za sve korisnike Riznice.

Povezanost dislociranih proračunskih korisnika ostvaruje se primjenom koncepta web aplikacije i interneta kao komunikacijskog medija.

**Članak 6.**

Sustav Riznice obuhvaća dva međusobno povezana dijela:

* plan proračuna (prihodi i primici, rashodi i izdaci raspoređeni prema proračunskim klasifikacijama)

i

* glavnu knjigu koja sadrži knjigovodstvene i pomoćne evidencije.

**Članak 7.**

Priprema i planiranje Proračuna obuhvaća poslove vezane uz planiranje, izradu i donošenje Proračuna, financijskih planova proračunskog korisnika te konsolidiranog Proračuna Grada Novigrada - Cittanova, pripremu i uspostavljanje sustava planiranja i praćenja Proračuna po programima te izradu smjernica i uputa za izradu Proračuna.

Priprema i planiranje Proračuna obveza je svih upravnih tijela i svih proračunskih korisnika u sustavu Riznice u svim fazama uspostave Riznice.

Glavna knjiga Riznice vodi se u upravnom tijelu nadležnom za financije. Uspostavom Riznice i jedinstvenog računa Riznice glavna knjiga obuhvaćat će sve transakcije i poslovne događaje, odnosno imovinu i obveze koje se odnose na proračun i na proračunske korisnike. Sastavni dio glavne knjige su pomoćne knjige kao dodatni izvor analitičkih podataka potrebnih za efikasno upravljanje financijama i kontrolu izvršenih prihoda i primitaka te rashoda i izdataka.

**Članak 8.**

Upravna tijela Grada Novigrada - Cittanovai proračunski korisnici čija se financijska izvješća konsolidiraju u financijskim izvješćima Grada Novigrada - Cittanovaobvezni su svoje poslovanje obavljati putem Riznice.

Proračunski korisnici obvezni su i nadalje voditi svoje poslovne knjige propisane zakonom.

Za sva poslovanja i transakcije unutar same Riznice koriste se vjerodostojne knjigovodstvene isprave.

**Članak 9.**

Plaćanja unutar Riznice u svim fazama uspostave Riznice vrše se temeljem zahtjeva za plaćanjem proračunskih korisnika koji se temelji na vjerodostojnoj ispravi.

Jedinstveni račun Riznice postaje račun koji služi za primanje, čuvanje, plaćanje i prijenos svih prihoda, primitaka, rashoda, izdataka i drugih plaćanja proračuna i proračunskih korisnika.

**Članak 10.**

Svi proračunski korisnici Grada Novigrada - Cittanovasukladno fazama uspostave Riznice, obvezni su zatvoriti svoje žiro račune, a sredstva koja se nalaze na računu obvezni su uplatiti u Proračun Grada Novigrada – Cittanova.

**Članak 11.**

Uspostavom jedinstvenog računa Riznice taj račun postaje instrument upravljanja likvidnošću gradskog Proračuna putem kojeg se upravlja transakcijama prema mjestu nastanka događaja (glavna knjiga proračuna i proračunskih korisnika) te omogućava provođenje financijske kontrole na razini gradske Riznice.

**Članka 12.**

Transakcije i poslovni događaji u glavnoj knjizi proračunskih korisnika moraju biti usklađeni sa sadržajem i iznosom transakcije i poslovnih događaja sustava glavne knjige Riznice, osim onih koji se vežu za državnu riznicu.

**Članak 13.**

Zadržavanje vlastitih i namjenskih prihoda proračunskih korisnika sukladno fazama uspostave Riznice, odnosno obveza uplate svih prihoda proračunskih korisnika utvrđuje se Odlukom o izvršenju Proračuna Grada Novigrada – Cittanova

**Članak 14.**

Ovlašćuje se Gradonačelnik Grada Novigrada – Cittanova za donošenje svih potrebnih akata za uspostavu cijelog sustava Riznice.

**Članak 15.**

Ova Odluka stupa na snagu osmog dana od dana objave u „Službenim novinama“ Grada Novigrada – Cittanova, a sustav Riznice u potpunosti se uspostavlja od 01. siječnja 2026. godine.

**PREDSJEDNICA GRADSKOG VIJEĆA**

**Dijana Lipovac Matić**

KLASA:400-09/25-01/01

URBROJ:2163-5-02-25-02

U Novigradu, \_\_\_\_\_\_\_\_2025. godine